
Til fru Blom. Nåja, fru Blom og fru Blom, fru Blom!


Sargassohavet

Sargassohavet ligger i det vestlige Atlanterhavet, som en øy av stille vann mellom Golfstrømmen i vest, Kanaristrømmen i øst, den nordatlantiske ekvatorialstrøm i syd og den nordatlantiske strøm i nord. Sargassohavet ble lenge betraktet som en havets ørken, siden den er en enorm bakevje av varmt vann, og det som driver inn dit, driver ikke ut igjen på lenge, kanskje aldri. De fleste lavtrykkene passerer, som havstrømmene. Årstidene passerer Sargassohavet, de sterke vindene passerer, det meste av regnet passerer, nesten alt går utenom, forbi og rundt. Men noe driver likevel inn, skapninger søker seg til Sargassohavet for å formere seg, gjemme seg, jakte, for å leve og dø der. De søker seg dit, eller havner der mot sin vilje.

Sargassohavet har navnet sitt etter storalger, det vil si tang, sjøgress, av slekten Sargassum, som her forekommer i betydelige mengder. Disse algene lever hele sitt liv pelagisk, det vil si flytende i de frie vannmassene. De formerer seg ikke seksuelt, men utelukkende ved vegetativ fragmentering. Navnet Sargassum kommer av portugisisk salgazo, som er navnet på en liten druetype i Portugal. Portugisiske sjøfarere, som ga havplantene dette navnet, syntes luftblærene, som holder algene flytende, lignet små druer.

I Sargassohavet har det også samlet seg plastikk og annet søppel. Til tross for dette er Sargassohavets vann enestående klart, og kjent for sin vakre, lyseblå farge. Mange har ment at klarheten skyldes at havet er dødt, at det inneholder få mikrober, men undersøkelser har vist at så ikke er tilfelle. Sargassohavet har et høyere saltinnhold enn havområdene omkring. Det består altså av klart, salt og varmt vann som ikke skal noe sted.

At ål, både fra Europa og Nord-Amerika, vandrer til og fra Sargassohavet, er etter hvert alminnelig kjent, men vandringene er ikke kartlagt i minste detalj.

Ålen er en myteomspunnet fisk i alvorlig krise. Bestanden av europeisk ål er redusert med 98% siden 1980. Det skyldes neppe endringer i Sargassohavet, der lite endrer seg.

Dit kommer den, ålen, langs skjulte ruter i dypet, usett av mennesker, usynlig for verden, for å gyte, etter at den har forlatt vann og elver i Europa og Nord-Amerika. Den har da for lengst sluttet å ta til seg føde. Likevel klarer den å svømme tusenvis av kilometer, og leve så lenge denne reisen varer. Det later til at en slik kraftanstrengelse, uten næringsinntak, er nødvendig for å gjøre ålen gytemoden.

Observasjon av ål i fangenskap har vist at den, etter at den har sluttet å spise, og ikke kunne ha gjort det om den ville, fordi fordøyelsesorganene tilbakedannes ved kjønnsmodningen, ennå kan leve videre i opptil seks år. Dette har formodentlig sammenheng med dens høye fettprosent, omtrent 28 %.

Andre observasjoner har vist at ålen, i hvert fall i fangenskap, kan leve i minst seksti år. Det hevdes at en såkalt brønnål i Brantevik i Skåne skal ha blitt etthundreogfemti år gammel.

Det var ikke uvanlig å ha en ål i brønnen på landsbygda før i tiden. Skikken er kjent fra flere land. Ålen åt mark og andre smådyr som havnet i brønnen, slik beholdt vannet god kvalitet. Imørket i brønnen ble ålen med tiden hvit. Det ble sagt at den som åt en hvit brønnål, fikk visdom.

Fra Sargassohavet svømmer ålelarvene, usett av mennesker, usynlige for verden, og før de når kystene i øst og vest omdannes de til glassål, gjennomsiktige som Sargassohavets vann. Amerikansk ål kommer til Amerika, europeisk til Europa. Ennå vet ingen med sikkerhet hvordan de klarer dette, men ålen kan trolig, i likhet med en rekke andre skapninger, bl.a. trekkfugler, navigere etter jordens svake magnetfelt. Med ujevne mellomrom endrer dette feltet retning, og det hevdes at en slik endring kan være nær forestående. Hva som da vil skje med dyr som orienterer seg etter jordmagnetismen, vites ikke.

Ytterst få ålelarver, i stadiet før de omdannes til glassål, er noensinne sett av mennesker mellom Sargassohavet og kystområdene i øst og vest.

I gamle dager trodde noen at ålen ble dannet av andre fiskers slim. Ålekvabbe er en av fiskene som har blitt oppfattet som ålenes mor.

Sargassohavet var fryktet av sjøfarere i seilskutetiden, ikke på grunn av tang og tare, men fordi det ikke var utsikter til vind og sikker bør der. Man kom inn i Sargassohavet. Man kom ikke ut igjen fra Sargassohavet. Man ble værende i Sargassohavet.

Ikke bare ålen søker seg til Sargassohavet. En mengde ulike fisker og krepsdyr lever nær og i tilnærmet symbiose med algene av slekten Sargassum. Noen av disse dyrene har utviklet trekk som fungerer som perfekt kamuflasje under eller mellom havplantene, og bare der. De har dermed blitt avhengige av Sargassum-algene, og kan ikke leve uten dem. Algene, på sin side, får tilført næring fra disse dyrenes ekskrementer.

Det er også en art av havskilpadder, Glattkarett, Caretta caretta, på engelsk Loggerhead sea turtle, som foretrekker å oppholde seg i områder med sargassum-planter, især i oppveksten. Sargassohavet tilbyr denne sterkt truede arten ly og føde, og lar den leve og utvikle seg i fred for predatorer, skjult av de flytende storalgene.

Sargassohavet er altså for noen et trygt område, mer en oase enn en ørken, en oase av trygghet og forutsigbarhet, mat og ly, og klart, varmt vann som ikke skal noe sted.


I

De menneskelige ressursene


Edit

Det må ha vært på syttitallet en gang, jeg flyttet ofte på den tiden, jeg bodde mange steder og husker ikke alle like gnistrende tydelig, men det var i hvert fall i Asmalavegen, eller muligens i Alsikestien, eller kanskje var det et annet sted. Det kan jo også ha vært på åttitallet, jeg flyttet like mye da. Det var i hvert fall en gul, treetasjes bygning, hvis den da ikke var en blå fireetasjes, kanskje femti meter lang, kanskje ikke, ja, sikkert ikke, ikke akkurat femti, mener jeg, men noe der omkring. Og jeg hadde akkurat fått meg en hybel, eller en liten leilighet, i første etasje, og damen som viste meg rundt var kort og tjukk og hadde fingrer som så ut til å være dyppet i mel, det var vel en hudsykdom. Eller var det et annet sted, i et annet hus? Det spiller forresten ingen rolle. Det jeg husker helt tydelig, gnistrende tydelig, er Edit. Altså at naboen min het Edit. Hun bodde tvers over gangen, det var bare to hybler, eller leiligheter, akkurat der. Man kom inn hoveddøren, gikk forbi trappeoppgangen, det var ikke noen heis i det huset, eller var det muligens det? I alle fall: Man kom inn, passerte trappeoppgangen og veggen med postboksene, eller postkassene, og svingte til høyre. Der var det en kort gang, en blindtarm av en gang, og den endte i en for evig og alltid låst dør med vindu  ut mot bakgården, og med en dør uten vindu på hver side. Der bodde altså jeg på den ene siden, og Edit på den andre, det så jeg straks, for jeg leste på dørskiltet hennes, jeg kastet bare et raskt blikk på det i forbifarten, og merket meg navnet Edit, ja, jeg så det bare et øyeblikk, det var nesten som om jeg ikke så det i det hele tatt, et glimt, bare, og så hadde jeg merket meg navnet, nær sagt uten å lese det, slik at det nesten ikke var til å begripe at jeg hadde notert meg det i det hele tatt. Jeg har jo aldri hatt særlig skarpt syn, likevel fikk jeg med meg dette navnet, Edit, men etternavnet fikk jeg ikke tak i. Det kan ha vært, det kan ha vært… nei, jeg kommer ikke på det. Det spilte da også mindre rolle, det viktige var at det var en kvinne som bodde der, dette faktum alene var nok til å gjøre meg yr, for ikke å si eksaltert, og jeg tenkte vel da det jeg alltid har gjort i slike situasjoner: Hvilke muligheter! Hvilke muligheter!

Jeg lot meg naturligvis ikke merke med noe som helst, men sa bare, i en likegyldig tone, til damen med de melete fingrene, hvis det da var henne, og ikke en annen, et annet sted: Bor det folk i alle de andre leilighetene?

Det er også mulig at jeg sa hyblene, og ikke leilighetene. Det er helt uvesentlig i denne sammenheng.

Ikke alle, mener jeg hun sa. Eller kanskje hun sa: ja, det bor folk i alle. Men naboen din er bortreist.

Edit, sa jeg. Eller jeg tror jeg sa det.

Ja, kjenner du henne, spurte muligens damen, men det er også mulig at hun ikke spurte meg om noe.

Nei, sa jeg kanskje, jeg bare la merke til navnet på dørskiltet. Skjønt det kan hende jeg minnes feil akkurat der. Man kan jo ikke huske absolutt alt like gnistrende tydelig, heller!

Ja, nå ble det en lang samtale av dette med den bortreiste naboen, etter det jeg kan huske, men den førte ikke til noe. Eller kanskje det ikke ble noen samtale. Eller muligens bare en veldig kort en. Jeg kan i hvert fall ikke erindre at jeg fikk vite noe som helst om Edit, annet enn at hun var bortreist. Rettere sagt at hun ikke var hjemme. Men dette var i grunnen nok for meg, for mens jeg etterpå pakket ut sakene mine, og kom i orden i den nye leiligheten min, eller på hybelen, alt ettersom, ble jeg gående og tenke på denne Edit, som jeg ikke visste annet enn navnet på.

Forresten tror jeg ikke at jeg og damen med de melete fingrene sa noe særlig til hverandre. Muligens nevnte hun bare noe om vasking i gangen, at det var min nabos tur, men at hun var bortreist, i hvert fall ikke hjemme. Ja, jeg er brennsikker på at det var sånn, akkurat sånn var det, sånn må det ha vært, men sikker er jeg ikke.

Jeg må ha hatt god tid, og lite å gjøre, og det kan nok stemme, for jeg fortapte meg virkelig i tankene om Edit, og hvem hun var, hvem hun ville vise seg å være. Og selvsagt tenkte jeg på om det kom til å bli noen kontakt mellom oss, og hvordan hun kom til å se på meg. Denne gangen skal du ikke si så mye tull, mener jeg at jeg sa til meg selv. Ja, det sa jeg nok, det sier jeg jo alltid. Jeg sier det alltid, men lytter visst aldri. Det sa jeg også til meg selv. Men nå må du bli voksen, nå må du oppføre deg ordentlig og gi henne et godt inntrykk av deg. Vær på ditt beste! Vær seriøs!

Det viste seg at hun var svært ung, mye yngre enn det litt tantete navnet kunne tyde på. Jeg kan vel i grunnen si at ungdom var hennes fremste kvalitet, hennes mest verdifulle egenskap, men når jeg sier det, vet jeg samtidig at det ikke er sant. Ikke helt sant, bare litt, om nå det går an. Men ung, det var hun. Hun var også uvanlig lang, og litt krum øverst i ryggen, som om hun forsøkte å kamuflere høyden sin, eller i det minste redusere den. Redusere inntrykket av den, rettere sagt. Hun hadde langt, mørkt, helt slett hår som hun også skjulte seg litt i. Hun var veldig tynn, kan jeg tydelig huske, gnistrende tydelig, nær sagt radmager, men på en myk måte. Åleslank, slik jeg absolutt må si jeg foretrekker det hos jentene, særlig de helt unge. Så sant de har denne mykheten. De myke, åleslanke jentene. Aiaiai! Min type, så desidert min type. Ja, når det gjelder det fysiske, altså. Men jeg er ikke en sånn en som bare vurderer utseendet, det vil jeg virkelig ikke at folk skal tro. Selv om det er sant.

Men det var den tynne Edit. Nåja, var hun egentlig så veldig tynn, ved nærmere ettersyn? Når man virkelig gikk henne etter i sømmene, især buksesømmene? Husker jeg ikke en smule feil der? Hun hadde da sannelig litt rumpe, det kunne det ikke være tvil om. Ganske mye, faktisk. Den var da både bred og rund og litt tung, og av den ordentlig bløte sorten, slik jeg liker det best. Noe å klappe og kna på! Store, myke rumper, det er jo det beste, absolutt det beste! Aiaiai!

Forresten var hun ikke så påfallende høy, ved nærmere ettertanke vil jeg heller si at hun var middels høy, eller en anelse under, og en tanke lubben. Ja, det er nå den beste sorten. Min type, uten den minste snev av tvil, det er nå helt brennsikkert.

Ja, Edit hadde mye å by på, det så man straks. Ei solid bondetuppe, kunne man nesten si, hvis jeg nå husker riktig.

Håret hennes var i hvert fall langt!

Men var det slett? Var det ikke i det minste litt bølgete? Og var det nå så mørkt, når det kom til stykket? Kastanjebrunt, vil jeg vel heller si. Eller litt lysere enn det.

Hun var svært beskjeden. Jeg må si jeg alltid har likt det. De beskjedne jentene. Det er absolutt min type! De har det hemmelighetsfulle som sin mest spennende attributt. Man vil finne ut av dem, finne fram til det de så omhyggelig skjuler. Ja, de beskjedne jentene! Den beskjedne Edit. Men hun var ikke beskjeden og forsiktig fordi hun hadde lite å fare med, langt ifra. Hun studerte medisin og var veldig intelligent, men så innadvendt at man straks fikk vondt av henne, stakkar. Hun skulle bare visst hvor søt hun var! Hun brukte briller med tykke glass, de blå øynene hennes… skjønt var de ikke egentlig grå?

Jeg må virkelig si at jeg blir glad tvers igjennom når jeg oppdager at en jente, eller kvinne, har intelligens og kunnskap som sine viktigste egenskaper. De gløgge jentene er så desidert mitt førstevalg. Særlig hvis de også er litt ironiske, slik at man blir forlegen. Forlegenhet er en god følelse, når man er alene med kvinner. Det er noe uhyre intimt ved det.

Medisin? Studerte hun virkelig medisin? Nei, hun var jo ikke så veldig skarp, det var ikke det som var hennes forse, hun hadde hatt en drøm om å bli lege, men hun hadde ikke nok poeng til å komme inn på medisinstudiet. Hun skulle bli sykepleier, og hadde veldig bestemte meninger om hvor feil det var å velge ut medisinstudenter etter karakterer i matematikk og fysikk, i stedet for å velge dem ut etter deres genuine interesse for faget, og for folk. Hun fikk røde flekker i kinnene når hun snakket om det, og da var det ikke mye igjen av beskjedenheten, det skal jeg hilse og si! Ja, ikke at man så så mye til den ellers, heller. Jeg vil i grunnen ikke nøle med å karakterisere henne som utadvendt. Litt i meste laget, også, etter min mening! Skjønt jeg har nå alltid likt de litt pågående og viltre jentene. De som buser ut med hva det skal være og forteller både det ene og det andre om seg selv, uten å tenke over det.

Jeg tror hun brukte kontaktlinser.

Jo mer jeg tenker på Edit, jo tydeligere blir hun for meg. Gnistrende tydelig! Hun var nok i førtiårene, men holdt seg godt. Det var noe solid og trygt over henne. Hun var kort og godt voksen, en selvstendig kvinne med store ressurser. Ja, ikke at hun virket gammel, slett ikke. Hun hadde et ordentlig søtt ansikt, ungdommelig og søtt, som kledde den brede rammen av røde krøller. Øynene hennes var gnistrende grønne. Hun var av den barmfagre sorten, av den som får det meste i overkroppen, men foreløpig hadde hun det stort sett i puppene, som hun kalte for puklene sine. Store pupper, ja, det er nå helt uimotståelig! Hun sa at hun var av kamel-ætt. Skjønt mange i familien hennes lignet mest på dromedarer, særlig når de lå på rygg. Hun forklarte ikke den bemerkningen, men hun lo alltid av den. Jeg husker godt hvordan hun uttalte ordet dromedarer, på sørlandsdialekten sin. Drommedarårrr!

Forresten var hun visst fra møretraktene.

Edit, ja! Ei tynn lita flis av ei jente, som jeg ofte sa, når jeg skulle beskrive henne. Av den rette sorten! De små jentene, de er virkelig noe for meg. Å, hun var så liten og snerten. Og med kontoen full av pågangsmot. Virkelig en ressursperson, tross den fysiske størrelsen. Liten og kvikk, kanskje litt for liten. Men heit, å du hendelse så heit! Flat som ei fjøl, som man sier, men det er da sannelig noe yndig ved akkurat det, noe nesten litt frekt, noe rett og slett litt for ungdommelig, så å si forbudt, men plassert innenfor det lovlige likevel. Ja, slik at man ikke tør innrømme det for seg selv, det ungpikeaktige, kombinert med det frekt vitende. Å, himmel! De brune, nesten svarte øynene hennes hadde en egen glød, kan jeg huske, ja, hukommelsen min er krystallklar på det punktet, en egen glød, og hun smilte alltid så ertende, og slikket den røde overleppen med en spiss, rapp tunge, som for å si at hun visste akkurat hva jeg tenkte på, ja, jeg rødmer bare ved minnet. Tennene hennes var hvite som snø under påskesol! Å, de skarpe fargene hennes!

Hun hadde kort, blåsvart hår, og gikk alltid i bukser. Hun kunne vel være en seks-sjuogtjue år gammel, og hadde en sønn et eller annet sted i verden.

Det var noe med henne, som man sier.

Forresten var hun ikke så liten, heller. Hun var bare så smal i overkroppen, og så veldig kjapp. Lett på foten, om enn noe tung i sessen. Kvikk i toppen, det var hun, det kan ingen nekte for. Kvikk i toppen, og kjapp i replikken. Men muligens en smule dum. Ikke at det gjør noe, det var bare kledelig, og forsterket det ungdommelige inntrykket. Naive jenter, det er nå helt i min gate, det kan jeg sannelig ikke nekte for. De skulle bare visst hvor verdifull denne naiviteten er. Noe som kan få selv et fjols av en mann til å føle seg klok og beleven. Nei, det er ingen som slår de naive jentene! Aiaiai!

Mon tro om det fløt litt spansk blod i årene hennes? Men hun var veldig lys i huden, påfallende lys, vil jeg vel påstå, om jeg absolutt må uttale meg om saken. Kan hun ha vært albino? Det stemmer jo med det nesten hvite håret og det generelt blasse inntrykket. Det er noe nesten uvirkelig ved slike jenter, noe engleaktig skjørt, jeg må vel nesten si eterisk. Eller heter det esoterisk?

Men sporty, det var hun!

Jeg husker særlig at hun likte å gå i såkalte hot pants, ekstra korte shorts, slik at hun fikk vist fram de lange, brune lårene sine. Hun var jo så lang. Akkurat slik jeg helst vil ha det! Og jeg likte selvsagt å se henne kledd slik, det var sexy, syntes jeg. Skjønt jeg syntes hun hadde en litt for liten og flat rumpe. Men det kunne jeg knapt nok si til meg selv, en slik ting kan man da ikke holde mot et annet menneske. Det er i det hele tatt altfor mye fokus på det fysiske her i verden. Utseende, sunnhet, alt mulig sånt. Men er nå det viktig, når det kommer til stykket? Det er jo andre egenskaper som teller mest.

Forresten er det noe uutgrunnelig søtt ved slike små rumper.

Det var noe skjelmsk i blikket hennes, det likte jeg godt. Jeg merket det da hun kom for å låne kaffe, det var vel første gang jeg så henne ordentlig, på nært hold. Og selvsagt visste jeg hva dette egentlig innebar. Hun manglet naturligvis ikke kaffe, det var bare et skalkeskjul, eller hva det nå heter. Påskudd, det er ordet. Det var bare et påskudd. Hun var nysgjerrig på meg, hun ville ta meg i øyesyn, det var saken. Ah, de nysgjerrige jentene! Nysgjerrighet og kåthet går hånd i hånd, om jeg så må si. De nysgjerrige blottlegger så å si sitt indre, det gjør dem spennende. Her kom hun, liksom for å låne kaffe, men selvsagt egentlig for å finne ut noe om meg. Og da må hun jo ha tenkt på meg, fantasert om hva slags person jeg kunne være.

Eller var det sukker hun lånte?

Forresten var hun visst diabetiker. Ja, det kunne jeg ha gjettet meg til, hun var jo temmelig overvektig, og da er man mer utsatt for slikt. Jeg vil ikke si at hun var direkte smellfet, men drøy, det var hun. Men det er da sannelig ikke meg imot! Litt flesk kan de gjerne ha. En god del! Noe å la fingrene synke inn i, noe bløtt og saftig. Aiaiai! Men ikke så altfor mye, ikke slik at det er usunt. Litt, en god del, det er bra. Lovehandles! Åhååå! Det er jo et nydelig ord. Noen skjønne, myke, glatte kjærlighetshåndtak, det er absolutt midt i blinken for meg. Jeg nekter i hvert fall ikke for at jeg liker at det er en anelse mage på jentene, i det minste litt sånn som Marilyn Monroe hadde i sin tid, en viss rundhet over magen. Og litt bilringer, i hvert fall i sidene, noen gode, myke kringler å klemme på! Ahhh! Men Edit, ja, Edit var direkte smellfet, det må jeg virkelig si. Likevel hadde hun et veldig pent ansikt. Hun var av de heldige kvinnene som ikke legger på seg i fjeset. Ja, riktig fortryllende var ansiktet hennes. Hvis det ikke hadde vært for dobbelthakene, da. Men de var forresten ikke skjemmende på henne, enkelte kvinner kler også det. Hun hadde også en grådig munn, det passet jo, en grådig munn med store tenner i. De kunne nok ha vært en tanke hvitere, men man kan da ikke forlange alt mulig, heller! Jeg mener: Det er da andre kvaliteter som teller mer. Edits erfaring, for eksempel. Hennes modenhet og varme. Ja, de moderlige, kjærlige kvinnene er virkelig de beste. Aiaiai! De litt følsomme, som liker å klemme, som er gode å klemme på. Som forstår seg på folk. Og Edit var absolutt av den sorten, en altruist, så avgjort en altruist, om enn en smule egosentrisk av seg.

Ja, de skal nå ikke være perfekte, heller. Det er da sannelig de små, personlige karakterbristene man til syvende og sist blir mest glad i. Det personlige! Og Edit var virkelig en person, et unikt individ, om hun enn kunne karakteriseres som et typisk massemenneske.

Første gang jeg virkelig fikk sett ordentlig på henne, var da jeg ringte på hos henne for å låne kaffe. Ikke at jeg manglet kaffe, men jeg var nå litt nysgjerrig på henne, da.

Ved første øyekast kunne man nok tenke at hun var en grå mus, med det temmelig strie, brune håret med grå stenk, og det spisse ansiktet. At hun ikke hadde så mye å by på. At hun var kjedelig. Ja, hun var av den sorten som må oppdages, men som man kanskje ikke oppdager, fordi man ikke straks innser at det er noe å oppdage. Sånn kunne det nok ha vært med Edit. Men så var det jo en saftig kropp på henne, det så man ikke med det samme, siden hun gikk i slike vide klær. Som for å skjule seg. Men jeg la merke til det, og etter hvert til andre sider ved henne, gode sider, som den glimrende humoristiske sansen hennes. Den manifesterte seg ene og alene ved at hun lo av alle vitsene mine.

Hun var nok i femtiårene, men holdt seg godt. Jeg må vel nærmest karakterisere henne som atletisk. Langlemmet og atletisk, det var i grunnen veldig påfallende. Men det er nå den sorten jeg alltid har likt best. Så desidert min type, det er det ingen tvil om! Noen ville nok ha karakterisert henne som knoklete og skrinn, ja, mager og skrapet, men ikke jeg. Jeg vil si at hun var småfet, men ikke mer enn at det bare var deilig. Hun var blant annet ordentlig bred over baken, slik jeg absolutt må innrømme at jeg foretrekker det. Brede, fyldige rumper, og ridebukselår, det er så avgjort i min gate. Himmel og hav! Ja, det var kanskje først og fremst lårene hennes som var store, det minnes jeg nå, når jeg tenker riktig grundig etter. Hoftebredden var vel ikke så påfallende. Men digre, myke lår, det hadde hun. Det har alltid slått meg som en generøs kroppsform, jeg vet ikke hvorfor. Jeg kunne ikke holde hendene mine borte fra lårene hennes, det må jeg bare innrømme.

Edit, ja! Det var jenta si, det. Det lyse, bølgete håret, og dukkeansiktet. Den spede kroppen, akkurat slik jeg liker det, spedlemmet, med tynne armer og bein. Men jeg vil ikke karakterisere henne som mager. Hun kunne saktens se slik ut, men det var i grunnen et synsbedrag. Men slank, det var hun. Rettere sagt tilsynelatende slank, slik jeg ofte har observert det hos kvinner, for ikke å si jenter. Den sorten som flyter litt ut når de kler av seg. Som har overraskende mye å by på. Skjulte verdier, ingenting i verden slår det. Når de avsløres, vel å merke. Når de realiseres.

Kvinnenes passiva, som jeg ofte har tenkt på det som. Deres passiva, som ved avkledningen blir deres aktiva. Aiaiai!

Men det er jo selvsagt de andre kvalitetene som egentlig teller, det kan jeg ikke få understreket nok. De indre kvalitetene.

Snakket hun ikke litt gebrokkent? Kan hun muligens ha vært av ungarsk opprinnelse? Jeg har en fornemmelse av det. Og at det var sigøynerblod i henne, kunne det ikke være noen tvil om, skjønt jeg tviler på det.

Ja, jeg kunne ha fortalt mye om Edit! Edit og jeg, eller heter det Edit og meg? Oioioi, det var tider, det! Og for et kvinnfolk! Godt voksen, sikkert nærmere seksti år, kort og noe tykkfallen, med svære bryster og digre hofter, en skikkelig budeie. Glatt i huden var hun, og fast i fisken. Og alt disset så deilig på henne. Fett, ja, det må det være på en kvinne, syns jeg. Og alt sammen hoppet og vugget så innbydende og frekt, for hun var så rask i bevegelsene, hun gikk med bestemte steg, som om det alltid var noe som hastet. Ja, Edit var alltid i vigør, om enn temmelig lat av seg. Hun tok det alltid med ro. Jeg aner ikke hvor gammel hun kan ha vært, men jeg vil vel tippe på ca. tretti.

Jeg ble ikke boende der så lenge, men jeg husker det som om det var i går, gnistrende tydelig, særlig dagen da jeg flyttet derfra. Da jeg sto i gangen med sakene mine, og gremmet meg litt over hvor lite jeg eide i denne verden. Men det var nå praktisk også, da, når man skulle flytte. Lite å dra på! Jeg så på dørskiltet hennes da jeg gikk fra hybelen min, eller leiligheten, for siste gang; ja, jeg stoppet opp et øyeblikk, leste på dørskiltet hennes, som for å prege det inn i minnet for alltid, jeg leste dørskiltet som jeg aldri hadde lest det før, og tenkte: Det var pokker så synd at jeg aldri fikk møte deg, Judit!

insertSpan.js
// Small Javascript that will insert a span-element into every header 
// and paragraph element to trick the iPad/iBooks into centering text.
// See http://infogridpacific.typepad.com/using_epub/2010/10/dirty-little-hacks-in-epub.html
function setSpanIGP(){
  var clsElementList=document.getElementsByTagName('p');
  setSpaninPara(clsElementList);
  clsElementList=document.getElementsByTagName('div');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;






aschehoug-ebok.jpg





cover.jpg
00D W.
SUBEN

J AAAAAAA

USYNLIG









